Maataloustuotteiden ja elintarvikkeiden laatujärjestelmistä Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2023/C 41/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”NUECES DE NERPIO”

EU-nro: PDO-ES-02786 – 16.7.2021

SAN (X) SMM ( )

1. Nimi

”Nueces de Nerpio”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotetyyppi

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Kuivattuja saksanpähkinöitä, joita tarjotaan kokonaisina kuorellisina pähkinöinä tai kokonaisina, puolikkaina tai jauhettuina pähkinänsydäminä ja jotka ovat peräisin terveistä kuorituista pähkinöistä Nerpion kotoperäisistä paikallisista saksanpähkinäpuulajikkeista ja muista lajikkeista, jotka ovat sopeutuneet tuotantoalueen olosuhteisiin ja jotka kaikki kuuluvat lajiin Juglans regia L.

Hyväksytyt lajikkeet:

Päälajike: Paikallinen lajike, ”kotoperäinen Nerpio-saksanpähkinäpuu”, on nerpiolaisten tuottajien 1500-luvulta lähtien tekemän jalostustyön tulos. Näin on syntynyt Taibilla-jokilaaksoon erinomaisesti sopeutuneen saksanpähkinäpuun varttamaton ekotyyppi. Satavuotiaat kotoperäiset saksanpähkinäpuumetsiköt muodostavat Nerpion alueen ainutlaatuisen maiseman ja kasvien geeniperimän. Tämän ekotyypin osuus kaikista tuotantoalueella kasvavista tämän lajin puista on vähintään 80 prosenttia.

Toissijaiset lajikkeet: Franquette, Chandler, Pedro ja Fernor, joita on viljelty Nerpiossa 1990-luvulta lähtien ja jotka ovat sopeutuneet paikallisiin olosuhteisiin. Nämä toissijaiset lajikkeet on vartettu paikallisen lajikkeen, ”kotoperäisen Nerpio-saksanpähkinäpuun”, varttamattomiin runkoihin. Tämä perusrunko tekee toissijaisista lajikkeista elinvoimaisempia, paremmin sopeutuneita kalkkipitoiseen maahan sekä vastustuskykyisempiä maaperän tauteja ja juurten tukahtumista vastaan. Nämä seikat auttavat toissijaisia lajikkeita sopeutumaan tuotantoalueen olosuhteisiin.

Pähkinänsydämen ominaisuudet:

— Pähkinänsydäntä ympäröivä kalvo on hieman sitä tummempi: beigen-, pronssin- tai kastanjanvärinen. Tämä liittyy sen suureen tanniinipitoisuuteen ja siten sen voimakkaampiin antioksidanttisiin ja aistinvaraisiin ominaisuuksiin.

— Se on kemiallisesti erittäin vakaa, joten se ei härskiinny helposti (säilyvyysaika yli vuoden SAN-tuotteen perinteisissä varastointiolosuhteissa).

— Hieman karvas maku ja kuivattava suutuntuma korkean tanniinipitoisuuden vuoksi.

— Sisältää paljon luonnollisia antioksidantteja, pääasiassa tanniineja, jotka muodostuvat gallus- ja ellagihapoista. Käyttämällä menetelmää, jolla arvioidaan DPPH:hon verrattuna radikalisoitumista ehkäisevää vaikutusta, joka ilmaistaan vertaamalla Trolox-ekvivalentin antioksidanttiseen vaikutukseen (TEAC), Nerpio-saksanpähkinöiden antioksidanttiaktiivisuus on ≥ 110 mikromoolia Troloxia grammassa saksanpähkinöitä (±10 prosenttia). Se on paljon suurempi kuin markkinoilla olevilla muilla saksanpähkinöillä.

Tuotetyypit

Saksanpähkinöitä tarjotaan

— kokonaisina kuorellisina pähkinöinä

— kokonaisina pähkinänsydäminä

— puolikkaina pähkinänsydäminä

— jauhettuina pähkinänsydäminä

Kokonaisten kuorellisten pähkinöiden ja kokonaisten pähkinänsydänten on täytettävä luokan ”extra” ja luokan I minimivaatimukset, sellaisina kuin ne on määritelty kuorellisten saksanpähkinöiden kaupan pitämistä koskevassa kansainvälisessä standardissa (UNECE:n standardi DDP-01) ja saksanpähkinänsydänten kaupan pitämistä koskevassa kansainvälisessä standardissa (UNECE:n standardi DDP-02).

Kokonaisen kuorellisen saksanpähkinän vähimmäiskoko on 28 millimetriä. Kokonaisen pähkinänsydämen on oltava 8 millimetrin silmäkokoa suurempi.

Kaikissa luokissa ja tarjontamuodoissa pakkaushetkellä kokonaisten kuorellisten saksanpähkinöiden kosteuspitoisuuden on oltava alle 7 prosenttia. Kokonaisten pähkinänsydänten, puolikkaiden pähkinänsydänten ja jauhettujen pähkinänsydänten enimmäiskosteuspitoisuus on 5 prosenttia.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Pähkinöiden kasvatus, sadonkorjuu, kuivatus ja valmistelu on tehtävä tuotantoalueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Puolikkaina tarjottavat saksanpähkinänsydämet ovat kooltaan 3–8 millimetriä. Yli 10 prosentin poikkeamat, jotka eivät vastaa painoa, eivät ole sallittuja. Jauhetuille saksanpähkinöille ei ole muuta kokorajoitusta kuin, että niiden on oltava kooltaan alle 3 millimetriä. Enintään 10 prosentin kokonaispoikkeama painosta on sallittu.

Kokonaisia kuorellisia saksanpähkinöitä sisältävän pakkauksen enimmäiskoko on 25 kilogrammaa. Kokonaisten pähkinänsydänten, puolikkaiden pähkinänsydänten ja jauhettujen pähkinänsydänten pakkausten enimmäiskoko on 15 kilogrammaa.

Pähkinät on varastoitava, luokiteltava ja pakattava samassa paikassa, ja tämän paikan on sijaittava tuotantoalueella. Uudelleenpakkaaminen on kiellettyä. Pähkinät on pakattava niiden tuotantoalueella, sillä siten varmistetaan, että Nueces de Nerpio -saksanpähkinöitä käsitellään ja säilytetään luonnollisissa ympäristöolosuhteissa. Vetoa ei saa olla, ja ilmankosteus saa olla korkeintaan 75 prosenttia ja lämpötila korkeintaan 20 °C. Nerpiossa nämä olosuhteet ovat taattuja. Ne ovat erittäin tärkeitä, jotta saksanpähkinöiden tanniinipitoisuus säilyy korkeana, mikä on niiden ominaispiirre ja mikä myös hidastaa pähkinöiden härskiintymistä.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Suojattu alkuperänimitys ”Nueces de Nerpio” ja/tai sen tunnus on merkittävä erittäin selkeästi näiden saksanpähkinöiden myyntipakkauksiin ja etiketteihin.

Pakkauksissa, joissa saksanpähkinät toimitetaan kuluttajille, on oltava numeroidut etiketit, joita ei voi käyttää uudelleen.

Saksanpähkinät voidaan saattaa markkinoille ainoastaan, jos niissä on tuotantoalueella sijaitsevien rekisteröityjen käsittely- ja pakkauslaitosten merkki.

Merkintää ”De nogales centenarios” [peräisin 100-vuotiaista saksanpähkinäpuista] käytetään vapaaehtoisen merkinnän osana sellaisissa saksanpähkinöissä, jotka ovat peräisin yli 100-vuotiaista puista. Lisäksi sellaisille saksanpähkinöille, jotka ovat peräisin kansallisen tai EU:n tason viralliseen ympäristönsuojeluluetteloon kuuluvista saksanpähkinäpuista, on esitettävä merkinnän ”De nogales singulares” [peräisin erityisistä saksanpähkinäpuista] ohella myös luettelossa esitetyn saksanpähkinäpuun nimi.

Kun tuotteet saatetaan markkinoille, niiden tarjontamuotoa kuvaillaan seuraavilla ilmaisuilla: ”kokonaiset kuorelliset”, ”kokonaiset pähkinänsydämet”, ”puolikkaat pähkinänsydämet” ja ”jauhetut pähkinänsydämet”.

4. Maantieteellisen alueen tarkka rajaus

Nueces de Nerpio -saksanpähkinöiden perinteinen tuotanto-, käsittely- ja pakkausalue käsittää Taibilla-joen ja sen sivujokien valuma-alueen muodostaman luonnollisen maantieteellisen alueen, joka rajoittuu vähintään 900 metrin korkeuteen merenpinnasta ja joka kattaa seuraavat alueet:

Kastilia-La Manchan itsehallintoalue:

Nerpion kunnasta alkaen kaikki yli 900 metrin korkeudella merenpinnasta sijaitsevat maarekisterin maapalstat ja/tai lohkot.

Yesten ja Leturin kunnista alkaen kaikki yli 900 metrin korkeudella merenpinnasta sijaitsevat maarekisterin maapalstat ja/tai lohkot, jotka kuuluvat Taibilla-joen valuma-alueeseen.

Murcian itsehallintoalue:

Moratallan kunnasta alkaen kaikki yli 900 metrin korkeudella merenpinnasta sijaitsevat maarekisterin maapalstat ja/tai lohkot, jotka kuuluvat Taibilla-joen valuma-alueeseen.

5. Yhteys maantieteelliseen alueeseen

”Nueces de Nerpio” SAN perustuu tuotteen erityisiin ominaisuuksiin, joilla on tiivis yhteys maantieteelliseen alkuperään sekä luontoon liittyvien että inhimillisten tekijöiden johdosta.

Maantieteellisen alueen erityisyys

Tuotantoalue, Taibilla-jokilaakson vesistöalue, on osa Sierra de Segura -vuoriston eteläistä aluetta, joka sijaitsee Prebéticon ja Subbéticon vuoristojonojen maantieteellisessä yhtymäkohdassa Kaakkois-Espanjassa. Ympäristö on kalkkikivestä ja dolomiitista muodostunut vuoristoinen alue noin 2000 metrin korkeudella merenpinnasta. Nueces de Nerpio -saksanpähkinöiden tuotantoalue sijaitsee vuorten välisten pienten laaksojen muodostaman alueen keskellä yli 900 metrin korkeudella merenpinnasta. Taibilla-joki, joka on Seguran suurin sivujoki, virtaa alueella. Tämä kalkkikivestä ja dolomiitista muodostunut keskikorkea vuoristoalue on tyypillinen peltometsäviljely-ympäristö, josta kotoperäinen Nerpio-saksanpähkinä on löytänyt ekologisen lokeronsa ja johon se on sopeutunut täydellisesti Nerpion viljelijöiden jalostettua sitä 1500-luvulta lähtien. Alueella on merkittävä ympäristöarvo ja se kuuluu Natura 2000 -verkostoon.

Ilmasto on keskikorkealle vuoristolle tyypillinen. Yleisesti ottaen se voidaan luokitella Köppenin ilmastoluokituksen mukaan Csb-ilmastovyöhykkeen lämpimäksi mannerilmastoksi / välimerelliseksi ilmastoksi. Keskilämpötila on 10–15 oC (vuosina 1981–2010). Lämpötilan kausivaihtelu on huomattavaa. Korkein mitattu lämpötila on 45,7 oC ja alin mitattu lämpötila –15,7 oC. Keväällä ja syksyllä lämpötilan vuorokausivaihtelu voi olla jopa 22 oC. Taibilla-laakson lämpötilainversiosta johtuvat erityiset olosuhteet edistävät näiden lajikkeiden kasvua. Lisäksi sademäärät ovat kohtalaisia (400–600 mm), ja pienenevät merkittävästi itää kohti mentäessä, mikä johtuu Kaakkois-Espanjan aavikoitumisesta. Kokonaishaihdunta on suurta (600–800 mm), ja se vaihtelee eri korkeuksilla merenpinnasta.

Ilmankosteuden vuotuinen keskiarvo on 65 prosenttia, eli ilmankosteus on pieni. Yleisesti ottaen saksanpähkinäpuut ovat vuorten välisissä laaksoissa hyvin suojassa tuulelta.

Saksanpähkinäpuiden kasvualusta on kalkkipitoista merkeliä ja dolomiittia, joka on muodostunut kvartäärikauden aikaisten jokikerrostumien päälle ja Taibilla-joen valuma-alueen osan penkereille. Maaperä on pääasiassa hiekkaista savimaata. Maaperän pH-arvo on erittäin korkea (8,0–8,5), mikä johtuu sen erittäin korkeasta kalsiumkarbonaattipitoisuudesta (jopa 50 %). Maaperässä on erittäin paljon orgaanista ainesta. 20 senttimetrin syvyisessä pintakerroksessa sitä on yli 2 prosenttia, paikoittain jopa 4 prosenttia. Tämä erittäin hedelmällinen ja tasapainoinen maaperä sopii hyvin saksanpähkinäpuille.

Veden laatu on Taibilla-jokilaakson vesistöalueella hyvä, Kalifornian yliopiston Riverside-kampuksen luokittelun mukaan C2-S1 tai C3-S1. Kallioperän tyypistä johtuen vesi on hiilihapollista ja emäksistä (pH 7,9–8,4).

Saksanpähkinäpuiden kasvatus on muokannut Nerpion ja Taibilla-laakson maisemaa ammoisista ajoista asti. Merkittävä piirre maisemassa ovat satoja vuosia vanhat, arabialaista alkuperää olevat penkereet, jotka ovat peräisin 1100–1200-luvulta. Ne mahdollistavat tulvakastelun jyrkässä maastossa. Ristiin rastiin kulkevat muinaiset kourut muodostavat maahan tiheän verkoston, joka kanavoi Taibilla-joen ja sen sivujokien sekä yksittäisten lähteiden vesiä. Penkereet on tehty rinteitä ja muinaisia kastelukanavia (acequias) tukevien muinaisten kivimuurien varrelle. Tämä perinteinen viljelymenetelmä ja vanhat saksanpähkinäpuut ovat olennainen osa Nerpion ja Taibilla-laakson maisemaa ja viljelykasvien hoitoon liittyvää perintöä, ja ne muodostavat Espanjassa ainutlaatuisen ympäristön kotoperäisten saksanpähkinäpuiden kasvatukselle. Se on muinainen ympäristö, joka on muokkautunut penkereiksi.

Erityistunnusmerkit

Nerpio-saksanpähkinänsydän sisältää paljon tanniineja, jotka johtuvat pääasiassa gallus- ja ellagihapoista ja jotka antavat tuotteelle sen erityispiirteet. Se ei härskiinny helposti, ja sen säilyvyysaika onkin yli vuoden. Sen maku on hieman karvas ja suutuntuma kuivattava. Pähkinänsydäntä ympäröivä kalvo on hieman sitä tummempi: beigen-, pronssin- tai kastanjanvärinen. Korkea tanniinipitoisuus tarkoittaa Trolox-ekvivalenttiin verrattuna korkeaa antioksidanttista vaikutusta (TEAC ≥ 110 ±10 % mikromoolia Troloxia grammassa saksanpähkinöitä). Nerpion saksanpähkinöiden ylivoimaiset antioksidanttiset ominaisuudet muihin kaupallisiin lajikkeisiin verrattuna on osoitettu Espanjan tieteellisen tutkimuksen keskuksen (CSIC) alaisen Sevillan rasva-alan tutkimuslaitoksen tieteellisessä julkaisussa ”Nutritional composition and antioxidant activity of different walnut varieties (Junglans regia L.) from Nerpio (Spain) in comparison to commercial varieties” (I. Viera-Alcaide. ym., Grasas y Aceites 70 (3) heinä–elokuu 2019).

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Nerpio-saksanpähkinällä on joitakin ainutlaatuisia fysikaalisia, kemiallisia ja aistinvaraisia ominaisuuksia. Sitä pidetään Nerpiosta peräisin olevana ekotyyppinä, jonka erityispiirteitä on vaikea jäljitellä tuotantoalueen ulkopuolella.

Nerpio-saksanpähkinän ominaisuudet, jotka erottavat sen muista saksanpähkinöistä, ovat tumma kalvo pähkinänsydämen ympärillä, pitkä säilyvyysaika ja se, että se ei härskiinny helposti, hieman karvas maku ja kuivattava suutuntuma. Nämä ominaisuudet liittyvät sen korkeaan tanniinipitoisuuteen sekä sen suureen antioksidanttiseen vaikutukseen (TEAC ≥ 110 mikromoolia Troloxia grammassa saksanpähkinöitä), joka on paljon suurempi kuin markkinoilla olevilla muilla saksanpähkinöillä. Nämä ominaisuudet myös johtuvat suoraan luontoon liittyvistä ja inhimillisistä tekijöistä: kasvimateriaalin valinnasta sekä saksanpähkinöiden kasvatukseen, luonnolliseen kuivaukseen ja varastointiin sopivista erityisistä maatalous- ja ilmasto-olosuhteista.

1) Kotoperäisten saksanpähkinäpuulajikkeiden jalostus

Saksanpähkinäpuiden jalostus on alkanut Nerpiossa 1500-luvulla, mistä on osoituksena noin 600 vuotta vanha muinainen Nerpio-saksanpähkinäpuu ”Plantón del Covacho”. Nerpion kotoperäisillä lajikkeilla on tummempi pigmentti ja intensiivisempi maku kuin kaupallisilla saksanpähkinöillä. Tähän ovat vaikuttaneet suoraan Nerpion saksanpähkinöiden kasvattajat, jotka ovat jalostaneet vuosisatojen ajan saksanpähkinöitä, jotka ovat maukkaampia, hieman karvaita ja tummia ja joiden suutuntuma on kuivattava.

2) Saksanpähkinöiden kasvatukseen sopivat erityiset maatalous- ja ilmasto-olosuhteet

Maaperäolosuhteet: Nerpion kotoperäiset lajikkeet ovat sopeutuneet täydellisesti Taibilla-laakson erittäin kalkkipitoiseen maaperään, jonka pH-arvo on 8–8,5 ja kalsiumkarbonaattipitoisuus yli 50 prosenttia. Tällainen kalkkipitoisuus estää fosforin saannin maaperästä. Tämän seurauksena saksanpähkinäpuut eivät saa riittävästi kyseistä mineraalia, minkä vuoksi puiden lehdissä ja pähkinöissä on näkyvissä tavallista enemmän violettia pigmenttiä, mikä yhdistetään korkeampiin pitoisuuksiin antosyaaneja ja muita fenoliyhdisteitä kuten flavonoleja, flavonoideja ja tanniineja.

Ilmasto-olosuhteet: Nerpion välimerelliset olosuhteet ovat Iberian niemimaan kaakkoisosalle tyypilliset: paljon aurinkoa, korkeat lämpötilat, vähän sadetta ja suuri kokonaishaihdunta (jopa 800 mm). Tällaiset olosuhteet johtavat kesäisin siihen, että saksanpähkinäpuut kärsivät veden puutteesta, ja käynnistävät gallus- ja ellagihapoista muodostuvien tanniinien synteesin. Tämän seurauksena pähkinänsydäntä ympäröivän kalvon pigmentti on tummempi. Taibilla-laaksossa lämpötilan huomattava vuorokausivaihtelu (yli 22 oC) ja lämpötilainversio lisäävät osaltaan saksanpähkinöiden tanniinipitoisuutta kypsymisen loppuvaiheessa.

3) Saksanpähkinöiden luonnolliseen kuivaukseen ja varastointiin sopivat erityiset olosuhteet Nerpiossa

Syksyllä ja talvella vallitseva kylmä ja kuiva ilmasto edistää saksanpähkinöiden kuivausprosessia. Muita tekijöitä ovat sadonkorjuu optimaalisessa vaiheessa kypsymistä, perinteinen luonnollinen kuivaus sekä hyvät varastointiolosuhteet eli kohtalainen ja vakaa lämpötila (alle 20 oC) ja matala ilmankosteus (alle 75 %). Nämä tekijät mahdollistavat parhaat varastointiolosuhteet saksanpähkinöille ennen niiden saattamista markkinoille ja auttavat niiden antioksidanttien (tanniinit) säilymisessä ja hidastavat siten pähkinöiden härskiintymistä. Menetelmät, joihin liittyy pesua ja/tai mekaanista kuivausta, eivät sovellu saksanpähkinöille, joilla on suojattu alkuperänimitys ”Nueces de Nerpio”.

Tuote-eritelmän julkaisutiedot

https://www.mapa.gob.es/es/alimentacion/temas/calidad-diferenciada/dop-igp/htm/DOP_Nueces_de_Nerpio_SolicitudRegistro%20.aspx

(1) EUVL L 343, 14.12.2012, s. 1.